Maħżen tal-festa nbidel fi klassi fi proġett biex il-prattika ta' snajja tradizzjonali li jispikkaw fil-festi Maltin tintiret u ma tmutx. Il-proġett tmexxa mill-Għaqda Mużikali Sant' Andrija ta' Ħal Luqa, li laħaq il-qofol tiegħu bil-publikazzjoni ta' ktieb li jispjega b'mod sempliċi kif isir ix-xogħol relatat mal-armar tal-festi. Il-Knisja Parrokkjali ta' Ħal Luqa sebħet mdawra bi statwi, bandalori u armar tal-festa, anke jekk il-Luqin jiċċelebraw il-festa b'mod differenti mis-soltu. Uħud mill-armar ġie restawrat fl-aħħar xhur minn żgħażagħ li ħadu sehem fi programm ta' tagħlim dwar is-snajja relatati mal-armar tal-Festi. Anton Fenech huwa responsabbli mill-armar tal-festa fil-maħżen tal-Għaqda Mużikali Sant Andrija f'Ħal Luqa. Spjega parti mil-ħidma li titwettaq relatata mal-induratura. "Kont qed nagħti l-ewwel passata xalak fuq l-iskultura li hemm biex din tiġi rifreskata u jkollha d-dehra tad-deheb. Dik hi parti mis-sena tal-induratura." Fl-aħħar xhur Anton Fenech kien wieħed minn diversi artisti li qasmu l-għarfien tagħhom maż-żgħażagħ fil-maħżen tal-festa. Is-Sur Fenech qal li ż-żgħażagħ tgħallmu kif jista jsir l-irħamar u l-isfumar fuq il-pavaljuni u l-bandalori fost oħrajn. "Dejjem għandek iż-żmien biex wieħed jitgħallem u jkollu ċertu esperjenza. Imma fl-aħħar mill-aħħar it-tekniki li jintużaw fl-irħamar u l-induratura jista' jitgħallimhom kulħadd." L-interess fl-armar tal-festa mar lil hinn minn hekk, għax bl-għajnuna ta' fondi mill-Kunsill Malti għas-Settur tal-Volontarjat, ippubblikaw ktieb li jispjega pass pass kif isir ix-xogħol fl-armar. Il-President tal-Għaqda Mużikali Sant Andrija, Charles Attard, qal li dan il-proġett jista jiftaħ opportunitajiet liż-żgħażagħ biex imiddu idejhom u jimirħu f'dawn is-snajja. "L-iskop kien li ż-żgħażagħ tagħna jitgħallmu is-snajjiet biex għada pitgħada huma ukoll ikunu jistgħu jipprattikaw u nżommu t-tradizzjoni tal-armar ħajja." Is-Sur Attard iddeskriva l-imħażen tal-armar bħala ċentri ta' snajja u artiġjanat, u semma kif diversi voluntiera żviluppaw karriera f'oqsma varji. Qal li permezz tal-proġett, armar li sar qabel it-tieni gwerra dinija u li kien twarrab se jingħata nifs ġdid biex jiġi preżervat u jibqa' jitgawda.